stanford-oval/wikipedia huggingface dataset:
שיינדאון
היסטוריה > 2007–2010: The Sound of Madness

העבודה על אלבום האולפן השלישי החלה ב-2007. גם הפעם ביקשה חברת התקליטים שהאלבום יהיה מוכן בתוך חצי שנה, אך הפעם סמית סירב באומרו שלא היה מרוצה מהתוצאה של העבודה תחת לחץ באלבום הקודם, וביקש לעבוד על האלבום בלוח זמנים מרווח יותר. חברת התקליטים אישרה את הבקשה, ונתנה לסמית שנה וחצי לסיים את האלבום. חלק מתהליך הפיתוח הארוך נגע לבעיות פנימיות בלהקה, שכן במהלך התקופה סמית פיטר מהלהקה את סטיוארט ואת טוד. סטיוארט פוטר עקב אי הסכמות לגבי הכיוון שעל הלהקה ללכת בו, ותחושתו של סמית שסטיוארט אינו מרוצה או מחויב ללהקה. טוד פוטר עקב אי הסכמות מהותיות עם סמית, ובעיות אישיות שהפריעו לתפקודה שלך הלהקה. זק מאיירס, מי שהיה אז גיטריסט ההופעות של הלהקה, סיפר לאחר מכן שסמית וטוד התמודדו שניהם באותה התקופה עם בעיות של שימוש לרעה בסמים ובאלכוהול, מה שהביא את שניהם למריבות וחיכוכים רבים. הלהקה כמעט התפרקה באותה תקופה, אך פיטוריו של טוד והגמילה של סמית הביאו לדעיכת הבעיות הפנימיות, ואיפשרו ללהקה להמשיך קדימה.
סמית בילה את רוב שנת 2007 בכתיבת חומרים חדשים לאלבום, יחד עם המפיק המוזיקלי ריק ביאטו. המפגשים היו פורים וסמית כתב קרוב ל-60 שירים במהלך התקופה, אף על פי שהיעדרם של גיטריסט ובסיסט היוו מקור לדאגה. סמית גייס מספר נגני אולפן לטובת ההקלטות, כשאת רוב קטעי הגיטרות באלבום ניגן דייב בארט, וטים פירס תרם אף הוא מספר קטעי גיטרה נוספים. כריס צ'ייני ניגן את רוב קטעי הבס באלבום. הדמואים נשלחו למפיק רוב קוואלו, שלאחר ששמע אותם הודיע לסמית שהוא מעוניין להפיק את האלבום.
התוצר הסופי, האלבום The Sound of Madness, יצא לאור ב-24 ביוני 2008. הוא נכנס למצעד הבילבורד 200 ישירות למקום השמיני, לאחר שמכר 50,000 עותקים בשבוע הראשון. על מנת לחזור ולהופיע, היה על סמית לגייס הרכב רשמי מלא חדש. ההרכב החדש כלל את ניק פרי מלהקת סילברטייד כגיטריסט מוביל, את אריק בס כבסיסט ואת זק מאיירס, שהיה עד אז גיטריסט הופעות בלבד, כחבר מן המניין בתפקיד גיטריסט הקצב. פרי עזב את הלהקה זמן קצר לאחר תחילת סיבוב ההופעות, במטרה לקדם את קריירת הסולו שלו. סמית הרגיש נוח עם המצב, שכן היה סבור שהלהקה פועלת טוב יותר כרביעייה, וקידם את מאיירס לתפקיד הגיטריסט הראשי.
לאחר מספר סינגלים מוצלחים ומסע הופעות נרחב הפך האלבום לנמכר ביותר של הלהקה, ונשאר במצעד הבילבורד 200 במשך 120 שבועות רצופים. איגוד תעשיית ההקלטות האמריקאי הכיר באלבום כאלבום פלטינה כפול, המעיד על מכירת למעלה משני מיליון עותקים בארצות הברית. מתוך האלבום יצאו שישה סינגלים: "Devour"‏, "Second Chance"‏, "Sound of Madness"‏, "If You Only Knew"‏, "The Crow & the Butterfly", ו-"Diamond Eyes (Boom-Lay Boom-Lay Boom)"; כולם הגיעו למקום הראשון במצעד הרוק המיינסטרימי של הבילבורד, מלבד "If You Only Knew" שהגיע למקום השני. השיר "Second Chance" הצליח באופן מיוחד, כשהגיע לעשירייה הראשונה במצעד הבילבורד הוט 100, עד למקום השביעי, ואף קיבל בעצמו מעמד של תקליטון פלטינה משולש (מכירת למעלה משלושה מיליון עותקים).
הלהקה, בהרכבה החדש, בילתה למעלה משנתיים במסע הופעות שליווה את האלבום. הלהקה עמדה בראש מסע ההופעות שנקרא "Carnival of Madness" במסגרתו הופיעה באתרים שמכילים למעלה מ-10,000 מקומות, ולאחר מכן יצאה למסע ההופעות "Anything and Everything Tour" במסגרתו הופיעה באתרים קטנים יותר בדגש על ביצועים אקוסטיים ושאלות מהקהל. ה-DVD‏ Somewhere in the Stratosphere שיצא במאי 2011 הוא סרט ואלבום הופעה שמתעד ביצועים משני סיבובי ההופעות.
היסטוריה > 2011–2014: Amaryllis

העבודה על אלבום האולפן הרביעי החלה בפברואר 2011, והלהקה בילתה את חצי השנה הראשונה בכתיבת והקלטת דמואים ל-33 שירים. הלהקה החליטה להמשיך ולעבוד עם המפיק רוב קוואלו גם על האלבום הזה, אך החליטה על כיוון חדש בהקשר של הסאונד ומילות השירים, שהעבירו הפעם מסר של "העצמה, התמדה והשראה", בהשפעת המעבר הטרי של סמית לאורח חיים בריא, לאחר תהליך הגמילה שעבר, והשפעת חברי הלהקה החדשים שתרמו לראשונה לתהליך הכתיבה של האלבום. ההקלטות הסתיימו כעבור שנה, בפברואר 2012 והאלבום Amaryllis יצא לאור חודש לאחר מכן, ב-27 במרץ 2012 ב-30 מדינות במקביל, בהפצה משולבת של אטלנטיק רקורדס ורואודראנר רקורדס שהפיצה את האלבום בטריטוריות שבהן אטלנטיק לא מחזיקה בזכויות הפצה. Amaryllis נכנס למצעד הבילבורד 200 ישירות למקום הרביעי לאחר שמכר 106,000 עותקים בשבוע הראשון להופעתו. אף על פי שהמכירות בשבוע הראשון היו כפולות מאלה של The Sound of Madness, הרי שבסיכום הכללי האלבום מכר פחות ממנו, והגיע למעמד של אלבום זהב בלבד, לאחר שמכר יותר מחצי מיליון עותקים.
מהאלבום יצאו לאור חמישה סינגלים: "Bully"‏, "Unity"‏, "Enemies"‏, "I'll Follow You" ו-"Adrenaline". גם הפעם הסינגלים המצליחו מאוד, אם כי מעט פחות מהסינגלים מהאלבום הקודם. "Bully" ו-"Unity" הגיעו לפסגת מצעד הרוק המיינסטרימי של הבילבורד, "Enemies" ו-"I'll Follow You" הגיעו למקום השני ו-"Adrenaline" למקום הרביעי. רק "Bully" הגיע למצעד ההוט 100 של הבילבורד, במקום ה-94, ואף הגיע למעמד של תקליטון זהב. באותה שנה הופיע סינגל נוסף של הלהקה, "I'm Alive", בפס הקול של הסרט "הנוקמים".
בנובמבר 2012 הודיע סמית בראיון ל-NME שהאלבום הבא של הלהקה כבר הוקלט. סמית ציין שהלהקה הקליטה חומר לאלבום שלם, שלחומר יש את אותו הצליל האפי של האלבומים הקודמים, אך הקצב שלו איטי יותר, ונושאיו מעט שונים, ואף אפלים יותר ושובביים יותר. למרות ההודעה, הלהקה המשיכה עם מסע ההופעות שליווה את Amaryllis במהלך 2013, והשלימה בכך שנתיים נוספות של הופעות. שיינדאון ות'רי דייז גרייס יצאו למסע הופעות משותף החל מפברואר 2013, ולאחר מכן המשיכו לסבב נוסף של "Carnival of Madness" יחד עם פאפא רוץ'.
באפריל 2013 הקליטו סמית ומאיירס עשר גרסאות כיסוי לשירים שנבחרו מתוך 4,000 בקשות של מעריצים, שכללו שירים ממגוון רחב של סוגות מוזיקליות, החל מ-"Nothing Else Matters" של מטאליקה ועד ל-"Someone Like You" של אדל. השירים יצאו לאור בזוג מיני אלבומים שנקראו Acoustic Sessions. הראשון יצא ב-28 בינואר 2014 והשני ב-28 במרץ באותה שנה, יחד עם סרטונים שמראים את השניים מופיעים עם שירי המיני-אלבום הראשון. הלהקה הייתה בחופשה לאורך רוב שנת 2014, באופן שאינו אופייני להתנהלותה עד אז, שנעה בין הקלטת אלבומים לסיבובי הופעות ברצף. החופשה נדרשה על מנת לתת ללהקה מנוחה, בעיקר לסמית שמיתרי הקול שלו נפגעו משנים רצופות של הופעות, ושלקה במקביל בפטרת.
היסטוריה > 2015–2016: Threat to Survival

בינואר 2015 החלה הלהקה להקליט את אלבומה החמישי, במטרה להוציאו ביולי-אוגוסט. בהמשך יצאה לסיבוב הופעות קיץ עם להקת Nothing More. הסינגל הראשון מהאלבום, "Cut the Cord", יצא ביוני 2015, לפני יציאת האלבום. באוגוסט יצאו שני סינגלים שיווקיים, "Black Cadillac" ו-"State of My Head".
באוגוסט 2015 הכריזה הלהקה ששם האלבום יהיה Threat to Survival, וכי הוא ייצא לאור ב-18 בספטמבר. האלבום נכנס למצעד הבילבורד 200 במקום השישי לאחר שנמכרו ממנו 65,000 עותקים בשבוע הראשון, פחות מ-Amaryllis. למרות הירידה במכירות האלבום, הסינגלים מתוכו הצליחו. מהאלבום יצאו לאור ארבעה סינגלים, ושלושה מתוכם; "Cut the Cord",‏ "State of My Head"‏, ו-"How Did You Love" הגיעו למקום הראשון במצעד הרוק המיינסטרימי של הבילבורד, בעוד הסינגל הרביעי, "Asking for It", הגיע למקום השני. עם יציאת האלבום יצאה הלהקה למסע הופעות משותף עם ברייקינג בנג'מין לאורך אוקטובר ונובמבר 2015. ההכנסות מסיבוב ההופעות עמדו על 5.7 מיליון דולר.
במהלך 2016 המשיכה הלהקה להופיע בארצות הברית יחד עם הצמד הבריטי The Virginmarys(אנ'). באפריל 2016 הופיעו בתוכניתו של ג'ימי קימל, ובמאי הופיעו במספר פסטיבלי רוק, ביניהם פסטיבל Fort Rock, ו-Rock'N Derby. בנוסף הייתה הלהקה המרכזית, יחד עם היילסטורם, ב-Carnival of Madness של שנת 2016 ביולי ואוגוסט. בהמשך אותה שנה יצאו למסע הופעות נוסף עם Sixx:A.M(אנ') ועם פייב פינגר דת' פאנץ', שהוארך עד לדצמבר.
היסטוריה > 2021–2024: Planet Zero

בחודש פברואר 2021 הודיע סמית כי הלהקה החלה לעבוד על אלבום האולפן השביעי שלה, במטרה להוציאו לאור במחצית השנייה של השנה. ב-3 בספטמבר 2021 יצא לאקרנים הסרט "Attention Attention" בבימויו של ביל יוקיך, שמבוסס על האלבום השישי של הלהקה, Attention Attention. ב-28 באוגוסט הודיע סמית שהסינגל הראשון מתוך האלבום החדש ייצא בינואר 2022, והאלבום כמה חודשים לאחר מכן.
ב-26 בינואר 2022 יצא "Planet Zero", הסינגל המוביל מתוך האלבום השביעי של הלהקה, Planet Zero. האלבום צפוי היה לצאת לאור ב-22 באפריל באותה השנה. ב-25 במרץ יצא השיר השני מתוך האלבום, "The Saints of Violence and Innuendo". ב-12 באפריל, הודיעה הלהקה כי נאלצה לדחות את הפצת האלבום ל-1 ביולי 2022, עקב עיכובים בתהליך הדפסת תקליטי הוויניל, ורצונה של הלהקה שכל מעריציהם ייזכו לקבל ולשמוע את האלבום יחד בכל הפורמטים הקיימים.
באפריל 2022 זכתה הלהקה להיכלל בשדרת התהילה (Walk of Fame) של המוהגן סאן(אנ'), אחד מההיכלים המשוכללים והמפוארים בארצות הברית.
ב-1 ביוני 2022 יצא "Daylight" הסינגל השני מתוך האלבום. ב-17 בינואר 2023, לאחר צאת האלבום, יצא הסינגל השלישי מתוכו, "Dead Don't Die", וב-22 בפברואר 2023 יצא הסינגל הרביעי, "A Symptom of Being Human". היה זה הסינגל הראשון של הלהקה מאז הקמתה שיוצא למצעדי הפופ למבוגרים, ולא מושק במצעדי הרוק, אליהם הגיע רק מאוחר יותר, לאחר שצעד והצליח במצעדי הפופ. ב-23 ביוני 2023 יצא לשיר רמיקס בעיבוד פופ.
מלבד "Dead Don't Die", שהגיע למקום השני, כל שלושת הסינגלים האחרים מהאלבום הגיעו למקום הראשון במצעד הרוק המיינסטרימי של הבילבורד. במצעד המקביל של מדיהבייס (Active Rock) הגיעו כל הארבעה למקום הראשון.
ב-3 באפריל 2024 הכריזה הלהקה על התאריך כיום שבו יצוין מעתה ואילך "הקשר המיוחד בינה לבין המעריצים". הלהקה הסבירה שהתאריך מתבסס על ציטוט מהשיר "If You Only Knew", ”שיר על כוחו של הקשר האנושי”, שבו נאמר "it's 4:03 and I can't sleep without you next to me" ("השעה היא 04:03 ואני לא יכול לישון בלעדייך לצדי").
במאי 2024 השיקה הלהקה ליין חדש של רטבים חריפים, כשהמוצר הראשון שיצא הוא רוטב שום וצ'יפוטלה שנקרא "Symptom", על שם הסינגל האחרון שלהם דאז, "A Symptom of Being Human".
בדצמבר 2024, פורסם כי שיינדאון הם בין המוזיקאים שקיבלו מענקים מתוכנית Shuttered Venue Operations Grant (SVOG), שנועדה לסייע למקומות עצמאיים וקבוצות אמנות שנפגעו במהלך מגפת הקורונה. התוכנית נחתמה כחוק על ידי דונלד טראמפ בשנת 2020, והייתה מיועדת לכיסוי הוצאות "רגילות ונחוצות" עבור חברות ההפקה של האמנים וניתנו רק לאמנים שהראו ירידה בהכנסות של לפחות 25% בין רבעון אחד בשנת 2019 לרבעון המקביל בשנת 2020, ונדרשו להצהיר על כך בתום לב. שלושה חברים מהלהקה חילקו ביניהם 2.5 מיליון דולר מתוך מענק של 8.3 מיליון דולר, בעוד 15 עובדים בצוות ההופעות שלהם קיבלו יחד 650,000 דולר.
היסטוריה > 2025–הווה: אלבום אולפן שמיני

ב-17 בינואר 2025 הודיעה הלהקה רשמית כי שני הסינגלים הראשונים מהאלבום שבדרך, "Three Six Five" ו-"Dance, Kid, Dance" ייצאו יחד ב-24 בינואר.
סגנון מוזיקלי

סגנונה המוזיקלי של שיינדאון הוגדר כהארד רוק, מטאל אלטרנטיבי, פוסט-גראנג', ורוק אלטרנטיבי. באוגוסט 2013 ציין קרץ' כי הוא אינו מסכים עם ההגדרות הספציפיות השונות שיוחסו ללהקה. הוא מסר ש"אנחנו רק להקת רוק אנד רול", אך הסכים שלכל אחד מהאלבומים שיצאו עד אז יש סאונד רוק שונה במהות. עיתונאים מסוימים הגדירו את סגנונם של האלבומים המוקדמים של הלהקה כנו-מטאל, אך הלהקה שללה גם את ההגדרה הזו. אלבומה הראשון של הלהקה, "Leave a Whisper", כמעט ולא הכיל קטעי סולו גיטרה בהמלצת ג'סין טוד, שהיה הגיטריסט באותה תקופה, שהעדיף לוותר על קטעי הסולו בגלל הפופולריות של הנו-מטאל בזמן הקלטות האלבום, אם כי גם הוא לא חשב שהלהקה היא חלק מאותה הסוגה המוזיקלית. באמצע העשור הראשון של המאה ה-21 החל הנו-מטאל לאבד מהפופולריות שלו והלהקה החלה לשלב קטעי סולו גיטרה במוזיקה שלה, החל מאלבומה הבא של הלהקה, "Us and Them".
אלבומי אולפן

| 0 | 1 | 2 |
| --- | --- | --- |
| שנה | שם האלבום | הוצאה |
| 2003 | Leave a Whisper | אטלנטיק |
| 2005 | Us and Them | אטלנטיק |
| 2008 | The Sound of Madness | אטלנטיק |
| 2012 | Amaryllis | אטלנטיק, Roadrunner |
| 2015 | Threat to Survival | אטלנטיק |
| 2018 | Attention Attention | אטלנטיק |
| 2022 | Planet Zero | אטלנטיק |
פרסים ומועמדויות

| 0 | 1 | 2 | 3 | 4 |
| --- | --- | --- | --- | --- |
| שנה | פרס | מועמד | קטגוריה | תוצאה |
| 2006 | פרסי המוזיקה של הבילבורד | שיינדאון | אמן הרוק המודרני של השנה | מועמדות |
| 2006 | פרסי המוזיקה של הבילבורד | שיינדאון | אמן הרוק של השנה | מועמדות |
| 2009 | פרסי קראנג! | שיינדאון | האמן הבינלאומי החדש הטוב ביותר | מועמדות |
| 2009 | פרסי המוזיקה האמריקאים | שיינדאון | האמן האלטרנטיבי האהוב | מועמדות |
| 2016 | פרסי המוזיקה של iHeartRadio | "Cut the Cord" | שיר הרוק של השנה | מועמדות |
| 2017 | פרסי המוזיקה של iHeartRadio | שיינדאון | אמן הרוק של השנה | מועמדות |
| 2019 | פרסי המוזיקה של iHeartRadio | שיינדאון | אמן הרוק של השנה | מועמדות |
| 2019 | פרסי המוזיקה של iHeartRadio | "Devil" | שיר הרוק של השנה | מועמדות |
| 2020 | פרסי המוזיקה של iHeartRadio | שיינדאון | אמן הרוק של השנה | מועמדות |
| 2020 | פרסי המוזיקה של iHeartRadio | "Monsters" | שיר הרוק של השנה | מועמדות |
| 2021 | פרסי המוזיקה של iHeartRadio | שיינדאון | אמן הרוק של השנה | מועמדות |
| 2022 | פרסי המוזיקה של MTV | "Planet Zero" | שיר הרוק הטוב ביותר | מועמדות |
| 2023 | פרסי המוזיקה של iHeartRadio | שיינדאון | אמן הרוק של השנה | מועמדות |
| 2023 | פרסי המוזיקה של iHeartRadio | "Planet Zero" | שיר הרוק של השנה | מועמדות |
| 2024 | פרסי המוזיקה של iHeartRadio | שיינדאון | אמן הרוק של השנה | מועמדות |
| 2024 | פרסי המוזיקה של iHeartRadio | "Dead Don't Die" | שיר הרוק של השנה | מועמדות |
| 2025 | פרסי המוזיקה של iHeartRadio | שיינדאון | אמן הרוק של השנה | בהמתנה |
| 2025 | פרסי המוזיקה של iHeartRadio | "A Symptom of Being Human" | שיר הרוק של השנה | בהמתנה |
חברים

| 0 | 1 | 2 |
| --- | --- | --- |
|  |  חברים ברנט סמית – סולן (2001–הווה)  ברי קרץ' – תופים (2001–הווה)  זק מאיירס – גיטרה, בס, קולות רקע (2008–הווה, נגן הופעות 2005–2008)  אריק בס – בס, גיטרה, פסנתר, קולות רקע (2008–הווה) |  חברים לשעבר בראד סטיוארט – בס (2001–2007)  ג'סין טוד – גיטרה (2001–2008)  ניק פרי – גיטרה (2008) |
לפי ציר זמן
לקריאה נוספת

Sanneh, K. (2006). In the Wake of Grunge, A Rock Culture Clash. The New York Times, E5-L.
תחנת הרכבת לוד

תחנת הרכבת לוד היא תחנת רכבת נוסעים ומשא של רכבת ישראל המשרתת את העיר לוד ואת המושבים הסמוכים. בתחנה נמצאים משרדי הנהלת רכבת ישראל.
התחנה מהווה צומת רכבות חשוב, אליו מגיעות מסילות מנהריה, מאשקלון, מבאר שבע, מראש העין ומירושלים.
התחנה הישנה (העות'מאנית)

בניין "תחנת א-ליד" (השם המקורי של המבנה) ממוקם על מסילת הרכבת יפו–ירושלים, אשר נחנכה בחודש ספטמבר 1892 וקישרה בין יפו לירושלים.
תחנת הרכבת שכנה ממערב לשטח הבנוי של הכפר א-ליד בלב השטחים החקלאיים בהם גדלו גני-ירק, בוסתני פרי וכרמי זית. עם הפעלת הרכבת, השתפרה הנגישות של תושבי לוד והכפרים שבקרבתה ובשוליה אל המרכזים העירוניים יפו-ירושלים וכן אל היישובים ששכנו לאורך המסילה.
את הפירמאן (רשות) לבנות את מסילת הברזל מסר הסולטאן העות'מאני ליוסף נבון שהיה יליד ירושלים והתחנך בצרפת. הסולטאן העדיף אותו על פני יזמים מגרמניה, בריטניה וצרפת שממשלותיהם שאפו לקנות אחיזה בארץ-ישראל בשל מיקומה בין יבשת אירופה לארצות צפון אפריקה ואסיה הרחוקה.
במסגרת המאמץ המלחמתי במלחמת העולם הראשונה נסללה המסילה המזרחית, מסילת אורך בין טולכרם לקוסיימה שהתחברה דרך מסילת השומרון ורכבת העמק אל מסילת הרכבת החיג'אזית שנסללה בעבר הירדן וחיברה את טורקיה עם ערב הסעודית. בזמן המלחמה פרקו הטורקים את קטע המסילה יפו-לוד כדי להרחיק את מסילת הברזל האסטרטגית מטווח הארטילריה של הימיה הבריטית ששלטה בים התיכון. בתחנת הרכבת נחל שורק היא תחנת הצומת, התפצל מן הקו שירד לבאר שבע וחצי האי סיני הקו מזרחה לכיוון ירושלים.
אחרי מלחמת העולם הראשונה עם שיקום הקו יפו–לוד–ירושלים שימשה לוד כצומת למסילת האורך מחיפה עד לקנטרה ולמסילת הרוחב לירושלים.
עם הקמת לוד העברית שימש בניין של התחנה העות'מאנית כתחנת מגן דוד אדום של אגד הערים לוד-רמלה. כיום משמש הבניין את מרכז הצעירים העירוני של עיריית לוד וכן הוא משתלב במדרחוב שמקשר את "כיכר-הקומנדו" עם "כיכר העצמאות". עצי אקליפטוס ענקיים הם שריד לשדרה שהייתה נטועה לאורך המסילה.
תחנת הרכבת הישנה מהתקופה העות'מאנית, ברחוב גרטבול בלוד
השלט מטעם המועצה לשימור אתרים שמוצב בכניסה לתחנת הרכבת הישנה מהתקופה העות'מאנית, ברחוב גרטבול בלוד
התחנה הישנה (הבריטית)

לאחר שהסתיימה המלחמה חידשו הבריטים את קטע המסילה יפו-ירושלים וכך תופעלה מחדש תחנת א-ליד. בד בבד עם התקדמותם ממצרים לארץ-ישראל הניחו הבריטים מסילת ברזל חדשה שלאורכה ובשוליה נבנו מחנות צבא. בלידא (LYDDA) ממערב לשטח המבונה בנו הבריטים תחנת רכבת גדולה וחדשה שענתה על צורכי הצבא והיישוב האזרחי. הבריטים ביטלו את קטע המסילה לידא-רמלה בשל היותו ארוך ומפותל ובמקומו הונחה מסילה חדשה קצרה יותר שקישרה את תחנת LYDDA עם התחנה שהייתה ברמלה. כתוצאה מכך בוטלה תחנת א-ליד ומבנה התחנה הוסב לבית ספר עירוני.
התחנה הבריטית נפתחה לראשונה בשנת 1917 כחלק מהפיכת לוד למוקד תחבורה הארצי, על ידי בניית נמל תעופה, תחנת רכבת, וכבישים עורקיים העוברים בלוד.
במרץ 1920, הרב המקובל נפתלי חנהל'ס, צאצא של רבי נחמן מברסלב נהרג בתאונה בתחנה.
בשנות ה-40 של המאה ה-20, עם חיבור מסילת הברזל בין ארץ ישראל ללבנון (דרך ראש הנקרה) לביירות ודמשק, הייתה התחנה לצומת לרכבות מאירופה למצרים. תחנת לוד הייתה העמוסה והפעילה ביותר בארץ ישראל בימים ההם. עברו בה נוסעים מקנטרה, מירושלים, מיפו ומחיפה ונוסעים החליפו רכבות לכוונים השונים.
בלוד עברו הגדודים העבריים, גדודי צבא בריטיים, הבריגדה העברית, שבויים גרמניים ואיטלקיים. נשיאים וראשי הממשלות ואישים אחרים מהאזור והעולם עברו או שהו כמה שעות בתחנה בדרכם ליעד הבא, ביניהם: בנימין זאב הרצל, וילהלם השני, קיסר גרמניה, היילה סלאסי, קיסר אתיופיה, הלורד בלפור, גנרל אלנבי, וינסטון צ'רצ'יל, דוד בן-גוריון והברון רוטשילד.
ב-26 בנובמבר 2020 יצאה מהתחנה הישנה הרכבת האחרונה, טרם פתיחתה לשימוש של הרכבת החדשה.
התחנה הישנה (הבריטית) > שימור ושיחזור התחנה הישנה (הבריטית)

בשנת 2023 הוחל תהליך שימורה ושחזורה של התחנה על ידי רכבת ישראל בתכנון משרד האדריכלים אייל זיו אדריכלים ובשיתוף המועצה לשימור אתרי מורשת בישראל ועירית לוד.  שיחזור השילוט נעשה על ידי אומני "סטודיו תכלת", בראשות שי פרקש, המתמחה בתיעוד ושימור ציורי קיר וצבע אדריכלי. השילוט משחזר את המבנה הצורני של השלטים ואת העיצוב הצבעוני והטיפוגרפי בתקופת המנדט הבריטי. התוכן המילולי וההררכיה בין השפות: אנגלית למעלה, ערבית מתחתיה ובתחתית העברית, משקפים את התקופה. התחנה כללה אולם נוסעים, משרד כרטיסים, מזנון כשר וחנות עיתונים וספרים בשם "תרבות". במסגרת השימור הותקן על קיר באולם הנוסעים תבליט קרמיקה מ-1968 של האמנית לאה מג'רו מינץ, שהוצב במקור באולם הנוסעים בתחנת הרכבת בירושלים.
תחנת הרכבת הבריטית שפעלה עד 2020
שלטי הכוונה משוחזרים לרציף מהתקופה המנדטורית בתחנה הרכבת בלוד
התחנה הישנה (הבריטית) > מבנה התחנה הישנה (הבריטית)

בתחנה קיימים שני אי רציפים (ארבעה רציפים רגילים), ושני מעברים תת-קרקעיים.
אחד בין הרציפים, והשני בין רציף 1–2 לכניסה של התחנה. כמו כן מגשר בין הרציפים גשר הולכי רגל המצויד במעליות.
התחנה החדשה

במרץ 2016 החלה בנייתה של תחנת הרכבת החדשה בסמוך למקום בו שכנה הישנה. לצד מבנה התחנה החדשה הוקם "בית הנהלת הרכבת", בו שוכן מטה רכבת ישראל, ולמעלה מ-500 עובדי החברה מגיעים אליו מדי יום.
התחנה החדשה נפתחה לשירות נוסעים ב-29 בנובמבר 2020.
תחנת לוד החדשה היא תחנת הרכבת השנייה בגודלה בארץ (הראשונה היא תחנת הרכבת ירושלים – יצחק נבון) בשטח של כ-4,000 מ"ר, מחצית ממנו עבור מסחר. היא כוללת 6 רציפים (3 רציפי אי) באורך של 350 מטרים כל אחד, כל אחד מהם מכיל 2 דרגנועים ומעליות. עם פתיחת התחנה פעלו 4 מתוך 6 הרציפים עד להשלמת בנייתם של 2 הרציפים הנוספים (בסוף שנת 2023).
התחנה החדשה > מבנה התחנה החדשה

בתחנה קיימים שלושה רציפי אי, ומעבר עילי מעל המסילות והרציפים.
הגישה לכל רציף היא באמצעות דרגנוע לכיוון דרום, מעלית ומדרגות לכיוון צפון.
מיקום התחנה נמצא בסמוך לשכונת הרכבת בעיר.
ב-2021 החלו להתבצע בתחנה עבודות להתקנת מערכת הזנה חשמלית עילית על ידי חברת SEMI הספרדית. החשמול במתחם בוצע תחילה למוסך הקטרים החשמליים שבמתחם (DP6), לאחר מכן למוסך הרכבות החשמליות (DP3) ובהמשך הורחב גם לרציפי הנוסעים.
ב-10 בספטמבר 2022 התבצעה נסיעה ראשונה של רכבת חשמלית מהתחנה לכיוון רחובות. המערכת מספקת מתח חילופין של 25 אלף וולט בתדירות של 50 הרץ ומאפשרת לציוד נייד רכבתי בעל פנטוגרף לפעול בתחנה. כיום יש לרכבת ישראל קטרי בומברדייה טראקס הגוררים קרונות דאבל דק מאותו יצרן וקרונועים חשמליים מדגם Desiro HC תוצרת סימנס.
בניין הנהלה ומטה חברת רכבת ישראל בלוד
גשר הולכי הרגל בתחנת לוד, מבנה משרדי התחנה בצד שמאל
תחנת הרכבת החדשה בלוד, ארבעה פעילים נוספים ושני רציפים בבנייה, נובמבר 2020
מתחם התחזוקה והתפעול, נובמבר 2020
שירות הרכבות בתחנה

בתחנה עוצרות כל הרכבות בקווים:
נהריה – חיפה – תל אביב – באר שבע מרכז.
כרמיאל – חיפה – תל אביב – באר שבע מרכז.
בנימינה – תל אביב – רחובות – אשקלון.
נתניה – תל אביב – בית שמש.
נתניה - תל אביב - רחובות - אשקלון - באר שבע מרכז.
בתחנה עוברות שש רכבות בשעה בשעות השיא לכיוון תל אביב.
בתחנה עוברות 3 רכבות בשעה בשעות השיא לכיוון רחובות.
בתחנה עוברות שלוש רכבות בשעה בשעות השיא לכיוון באר שבע.
בתחנה עוברת רכבת אחת בשעה לכיוון בית שמש.
בתחנה עוברת רכבת אחת בשעה לכיוון תחנת הרכבת ראשון לציון - הראשונים.
משך זמן הנסיעה (רכבות ישירות):
לתחנת רחובות כ-12 דקות
לתחנת תל אביב השלום כ-20 דקות
לתחנת אשדוד כ-30 דקות
לתחנת הרצליה כ-38 דקות
לתחנת אשקלון כ-41 דקות
לתחנת באר שבע מרכז כשעה ו-15 דקות
לתחנת חיפה מרכז השמונה כשעה ו-27 דקות
| 0 | 1 | 2 |
| --- | --- | --- |
|  | קו הרכבת באר שבע מרכז — נהריה   באר שבע מרכז • באר שבע צפון / אוניברסיטה • להבים – רהט • קריית גת • קריית מלאכי – יואב • מזכרת בתיה • רמלה • לוד • תל אביב ההגנה • תל אביב  השלום • תל אביב סבידור מרכז • תל אביב האוניברסיטה / אקספו • הרצליה • חיפה חוף הכרמל • חיפה בת גלים • חיפה מרכז השמונה • מרכזית המפרץ • קריית מוצקין • עכו • נהריה |  |
| 0 | 1 | 2 |
| --- | --- | --- |
|  | קו הרכבת באר שבע מרכז — כרמיאל   באר שבע מרכז • באר שבע צפון / אוניברסיטה  • קריית גת  • לוד • תל אביב ההגנה • תל אביב השלום • תל אביב  סבידור מרכז • תל אביב האוניברסיטה / אקספו • הרצליה • חדרה מערב  • חיפה חוף הכרמל • חיפה בת גלים • חיפה מרכז השמונה • מרכזית המפרץ • קריית מוצקין • אחיהוד • כרמיאל |  |
| 0 | 1 | 2 |
| --- | --- | --- |
|  | קו הרכבת אשקלון — בנימינה   אשקלון • אשדוד • יבנה מזרח • רחובות • באר יעקב • לוד • לוד גני אביב • כפר חב"ד • תל אביב ההגנה • תל אביב השלום • תל אביב סבידור מרכז • תל אביב  האוניברסיטה / אקספו • הרצליה • בית יהושע • נתניה ספיר • נתניה • חדרה מערב • קיסריה – פרדס חנה • בנימינה |  |
| 0 | 1 | 2 |
| --- | --- | --- |
|  | קו הרכבת נתניה — באר שבע מרכז   נתניה • בית יהושע • הרצליה • תל אביב  האוניברסיטה / אקספו • תל אביב סבידור מרכז • תל אביב השלום • תל אביב ההגנה • לוד • רחובות • יבנה מזרח • אשדוד • אשקלון • שדרות • נתיבות • אופקים • באר שבע צפון / אוניברסיטה • באר שבע מרכז |  |
| 0 | 1 | 2 |
| --- | --- | --- |
|  | קו הרכבת בית שמש — נתניה   בית שמש • רמלה • לוד • כפר חב"ד • תל אביב ההגנה • תל אביב השלום • תל אביב סבידור מרכז • תל אביב האוניברסיטה / אקספו • הרצליה • בית יהושע • נתניה |  |
| 0 | 1 | 2 |
| --- | --- | --- |
|  | קו הרכבת לוד — ראשון לציון הראשונים  לוד •  ראשון לציון הראשונים |  |
קווי אוטובוס העוברים בתחנה

מקרא סימנים
♿ – אוטובוס עירוני נגיש
🔄 – קו סיבובי (מעגלי)
⬅️⁩ – קו חד כיווני
| קו | מפעילה | מסלול | הערות נוספות |
| --- | --- | --- | --- |
| 3 | קווים | תחנה מרכזית לוד – רמת אשכול – החשמונאים – עירייה – רכבת לוד – שיכון ממשלתי – בנית – החשמונאים – תחנה מרכזית לוד | ♿🔄 |
| 6 | קווים | רכבת לוד – עירייה – קניון לוד סנטר – בית עלמין ישן – גני יער – תחנה מרכזית – גני אביב – רכבת גני אביב | ♿ |
| 9 | קווים | רכבת לוד – שדרות יחד שבטי ישראל | ♿ |
| 11 | קווים | תחנה מרכזית לוד – גני יער – גבעת הזיתים – רסקו – רכבת לוד – קריית מנחם בגין – צומת רמלה צפון – שדרות הרצל – שוק – תחנה מרכזית רמלה | ♿ |
| 13 | קווים | רכבת לוד גני אביב – גני אביב – אזור תעשייה צפוני – ת.מ לוד – החשמונאים – עירייה – רכבת לוד – רמלה רמת דן – קריית האמנים | ♿ |
| 15 | קווים | רכבת לוד – רמלה קריית מנחם בגין – כלא איילון – אזור תעשייה א – קניון צומת רמלה לוד | ♿ |
| 21 | קווים | לוד – כפר דניאל – גמזו – חדיד – בית נחמיה – שוהם – קריית שדה התעופה |  |
| 22 | קווים | לוד – צומת אלעל – כפר טרומן – בית עריף – שוהם |  |
| 150 | קווים | רמלה – לוד – מודיעין |  |
| 158 | קווים | לוד – מחנה צריפין |  |
| 170 | קווים | לוד - רמלה - באר יעקב - ראשון לציון - תל אביב-יפו | קו לילה |
| 228 | אגד | לוד - רמלה - ראשון לציון |  |
| 239 | קווים | רמלה – לוד – נמל התעופה בן-גוריון |  |
| 244 | אגד | רמלה – לוד – יהוד – אור יהודה – מחלף גהה – בני ברק – רמת גן, קניון איילון |  |
| 249 | אגד | רחובות – רמלה – לוד – פתח תקווה | ♿ |
| 293 | תנופה | רמלה – לוד – אריאל | נסיעה ביום לכל כיוון |
| 408 | אגד | לוד – מחלף חמד – ירושלים |  |
| 460 | קווים | לוד – תל אביב-יפו, תחנה מרכזית חדשה – מסוף 2000 |  |
| 461 | קווים | לוד – צריפין – צומת בית דגן – צומת חולון – תל אביב-יפו, תחנה מרכזית חדשה |  |
| 464 | קווים | לוד – תל אביב-יפו, אוניברסיטה |  |
הערות שוליים

↑  מרדכי חיימוביץ, ‏תעלומת הקבר של הצדיק מצפת שקבור ליד אריק אניישטיין, באתר מעריב אונליין, 1 בדצמבר 2014
↑  שימור מתחם הרכבת בלוד – המועצה לשימור מבנים ואתרי התיישבות
↑  אביחי טבק, היסטוריה: הנוסע האחרון עזב את תחנת הרכבת לוד, באתר מקומונט לוד, ‏27 בנובמבר 2020
↑  זאב הררי, תחנת הרכבת המנדטורית ששוחזרה בלוד, באתר מגזין מורשת ארץ, ‏יוני 2024
↑  עידן הראל, נחנך בית הרכבת בלוד. אויישו למעלה מ-500 עובדים, באתר מקומונט לוד, ‏18 באוקטובר 2017
↑  אביחי טבק, תחנת הרכבת החדשה בלוד נחנכה: "קפיצת מדרגה משמעותית לעיר", באתר מקומונט לוד, ‏29 בנובמבר 2020
↑  שבתשתיות - ביצוע פרויקטים בתחבורה, חשמול מוסך הרכבות החשמליות בלוד (DP3), באתר פייסבוק, ‏17 בנובמבר 2021
↑  שבתשתיות - ביצוע פרויקטים בתחבורה, נסיעות מבחן חשמליות בין תחנת לוד לתחנת רחובות ובין רחובות לנתניה, באתר פייסבוק, ‏10 בספטמבר 2022
תרשים התחנה
תרשים התחנה
תחנת הרכבת פאתי מודיעין

תחנת הרכבת פאתי מודיעין היא תחנת נוסעים של רכבת ישראל המשרתת את העיר מודיעין-מכבים-רעות ואת פרברי העיר. התחנה ממוקמת על מסילת מודיעין–ענבה ומשמשת כתחנת ביניים. רציפי התחנה ממוקמים בין מסלולי כביש 431.